**15ου  ΔΗΜΟΤΙΚΟΥ ΣΧΟΛΕΙΟΥ ΙΛΙΟΥ** ΣΧ. ΈΤΟΣ 2020-2021

**ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ**

Αγαπητοί γονείς και κηδεμόνες,

Oι εκπαιδευτικοί του σχολείου, θα θέλαμε να σας εκφράσουμε τις καλύτερες ευχές μας για μια ασφαλή και δημιουργική σχολική χρονιά. Με πνεύμα συνεργασίας και εμπιστοσύνης από κοινού θα προσπαθήσουμε, ώστε να πετύχουμε τους στόχους που θα θέσουμε. Για να επιτευχθεί το πολυδιάστατο έργο του σχολείου και να λειτουργεί ως κοινότητα αγωγής, απαραίτητη προϋπόθεση είναι η ύπαρξη κανόνων.

Ιδιαίτερα τη φετινή σχολική χρονιά,  απαιτείται η τήρηση των αναγκαίων μέτρων ασφαλείας, προφύλαξης και πρόληψης της διασποράς του νέου κορωνοϊού και της λοίμωξης που αυτός προκαλεί (COVID-19), όπως ορίζει ο Εθνικός Οργανισμός Δημόσιας Υγείας (ΕΟΔΥ) και το Υπουργείο Παιδείας και Θρησκευμάτων (Υ.ΠΑΙ.Θ.). Συγκεκριμένα, το σχολείο θα λειτουργήσει σύμφωνα με την κείμενη νομοθεσία, τις οδηγίες του ΕΟΔΥ, την εγκύκλιο Φ.7/118240/Δ1/9-9-2020, όπως ανακοινοποιήθηκε στις 11-09-2020 και το ΦΕΚ 3780/Β/08-09-2020 δίνοντας προτεραιότητα στην ασφάλεια και την τήρηση των κανόνων υγιεινής για την αποφυγή διασποράς του νέου κορωνοϊού και της λοίμωξης που αυτός προκαλεί (COVID-19).

**Κατά τη φετινή σχολική χρονιά η χρήση μάσκας είναι υποχρεωτική από τους/τις μαθητές/-τριες, το προσωπικό του σχολείου και όποιον εισέρχεται στη σχολική μονάδα.**

**ΦΟΙΤΗΣΗ ΤΩΝ ΜΑΘΗΤΩΝ**

* Η φοίτηση των μαθητών/-τριών, σύμφωνα με την ισχύουσα νομοθεσία, είναι υποχρεωτική.
* Οι μαθητές/-τριες τηρούν το ωράριο του καθημερινού προγράμματος – ιδίως φροντίζουν να τηρούν την ώρα έναρξης των μαθημάτων (8.00-8.15 προσέλευση). Οι γονείς θα πρέπει να φροντίζουν για την ασφαλή αποχώρηση των μαθητών/-τριών κατά τη λήξη του διδακτικού ωραρίου (13.15 ή 15.00 ή 16.00).
* **Η αδικαιολόγητη και συστηματική αργοπορία παρεμποδίζει την εκπαιδευτική διαδικασία.**
* Αν ο/η μαθητής/-τρια αποχωρήσει πριν από τη λήξη των μαθημάτων, πρέπει να συνοδεύεται και σε αυτή την περίπτωση ο ενήλικας-συνοδός υπογράφει σχετική δήλωση.
* Οι γονείς οφείλουν να γνωστοποιούν κάθε ιδιαιτερότητα που αφορά τη σωματική και ψυχική υγεία του/της μαθητή/-τριας, γνωρίζοντας για την τήρηση του απορρήτου των δεδομένων προσωπικού χαρακτήρα (ευαίσθητων ή μη) από πλευράς σχολείου.
* Γονείς μαθητή/-τριας που είναι διαζευγμένοι ή σε διάσταση οφείλουν να ενημερώνουν το σχολείο για την κηδεμονία του/των παιδιού/-διών προσκομίζοντας τα σχετικά έγγραφα.

* **ΕΝΑΡΞΗ ΗΜΕΡΗΣΙΟΥ ΠΡΟΓΡΑΜΜΑΤΟΣ – ΠΡΟΣΕΛΕΥΣΗ – ΑΠΟΧΩΡΗΣΗ ΜΑΘΗΤΩΝ/-ΤΡΙΩΝ**
* Κατά την προσέλευση, οι μαθητές/-τριες  παραμένουν στο προαύλιο με μάσκες, στους χώρους που έχουν οριστεί για κάθε τμήμα και με το κτύπημα του κουδουνιού πηγαίνουν στις αίθουσες χωρίς συγκέντρωση στο προαύλιο. H πρωινή προσευχή θα γίνεται μέσα στις τάξεις.
* Οι γονείς οι οποίοι συγκεντρώνονται στον εξωτερικό χώρο – κατά την προσέλευση και αποχώρηση των μαθητών/-τριών – οφείλουν να διατηρούν τις απαραίτητες αποστάσεις και σε περίπτωση συνωστισμού να φορούν μάσκες, όπως προβλέπεται από τη νομοθεσία.
* Για την **ασφάλεια των μαθητών/-τριών** και προκειμένου να αποτρέπεται η αναίτια είσοδος και έξοδος αυτών από τον προαύλιο χώρο του σχολείου, καθώς και η είσοδος ατόμων που ουδεμία σχέση έχουν με τη λειτουργία του, οι θύρες εισόδου-εξόδου στον χώρο του σχολείου παραμένουν κλειστές κατά τη διάρκεια της λειτουργίας του με ευθύνη της Διευθύντριας του σχολείου. **Δεν επιτρέπεται η παρουσία κανενός προσώπου στο χώρο του σχολείου κατά τη διάρκεια της λειτουργίας του**.
* Οι μαθητές/-τριες θα πρέπει να έχουν μαζί τους περισσότερες από μία μάσκες ώστε να τις αντικαθιστούν εφόσον αυτό απαιτηθεί. Πρακτικό θα ήταν να έχουν ένα σακουλάκι με τις καθαρές και ένα με τις χρησιμοποιημένες μάσκες.
* Οι μαθητές θα **εισέρχονται και θα εξέρχονται** και από τις δυο εισόδους του σχολείου. Οι μαθητές/-τριες των **Α΄, Β΄, Γ**΄ τάξεων από την οδό **Πρέσπας** (πλαϊνή πόρτα), ενώ οι μαθητές/-τριες των **Δ΄, Ε΄, ΣΤ΄** τάξεων από την οδό **Πριάμου** (κεντρική πόρτα)**.**
* Κατά την διάρκεια των διαλειμμάτων έχουν οριστεί οι χώροι που θα προαυλίζονται οι μαθητές/-τριες ανά τμήμα, καλύπτοντας το σύνολο του αύλειου χώρου του σχολείου.
* Οι ώρες που πραγματοποιούνται τα διαλείμματα κατά το Πρωινό Πρόγραμμα είναι οι εξής:

|  |  |  |
| --- | --- | --- |
| 1ο διάλειμμα | 2ο διάλειμμα | 3ο διάλειμμα |
| 09.40 – 10.00 | 11.30 – 11.45 | 12.25 – 12.35 |

**ΟΛΟΗΜΕΡΟ ΠΡΟΓΡΑΜΜΑ**

* Οι ώρες που πραγματοποιούνται τα διαλείμματα κατά το Ολοήμερο Πρόγραμμα είναι οι εξής:

|  |  |
| --- | --- |
| 1ο διάλειμμα | 2ο διάλειμμα |
| 14.00 – 14.15 | 15.00 – 15.15 |

* Δεν επιτρέπεται η αποχώρηση μαθητών/-τριών νωρίτερα από την ολοκλήρωση του προγράμματος.
* Η φοίτηση των μαθητών/-τριών του ολοήμερου προγράμματος διακόπτεται όταν ο/η μαθητής/τρια συμπληρώσει 15 συνεχόμενες απουσίες οι οποίες δε δικαιολογούνται από ιατρική γνωμάτευση, όταν ο γονέας ή κηδεμόνας του/της ζητήσει την διακοπή της φοίτησης με γραπτή αίτησή του/της ή όταν ο γονέας ή κηδεμόνας δεν επικαιροποιήσει την εγγραφή του/της μαθητή/-τριας κατά το 2o 15νθήμερο του Νοεμβρίου και το 1o 15νθημερο του Φεβρουαρίου.
* Για τη σίτιση των μαθητών του Ολοήμερου Προγράμματος κατά τη φετινή σχολική χρονιά, δε θα γίνει χρήση των φούρνων μικροκυμάτων του σχολείου, αλλά θα λειτουργούν τα ψυγεία για την συντήρηση κρύων μικρογευμάτων. Το φαγητό των παιδιών θα πρέπει να μπορεί να φαγωθεί σε θερμοκρασία περιβάλλοντος ή κρύο (π.χ. τοστ, σάντουιτς, φρούτα, γιαούρτι, μπάρες δημητριακών) και σε περιπτώσεις μαγειρευτού φαγητού να προτιμάται η χρήση ειδικού θερμο-δοχείου το οποίο διατηρεί το φαγητό εκτός ψυγείου για κάποιες ώρες, χωρίς να αλλοιώνεται. Η χρήση ατομικής πετσέτας (για το τραπέζι) κατά το γεύμα είναι απαραίτητη.

**ΦΥΣΙΚΗ ΑΓΩΓΗ**

* **Απαραίτητη προϋπόθεση για τη συμμετοχή** στο μάθημα της Φυσικής Αγωγής είναι η συμπλήρωση του ΑΔΥΜ (Ατομικό Δελτίο Υγείας Μαθητή) από παιδίατρο για τους/τις μαθητές/-τριες των Α΄ και Δ΄ τάξεων.

**ΠΑΙΔΑΓΩΓΙΚΕΣ – ΕΝΗΜΕΡΩΤΙΚΕΣ ΣΥΝΑΝΤΗΣΕΙΣ**

* Οι γονείς/κηδεμόνες συνεργάζονται στενά με το σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, συμμετέχοντας στις ενημερωτικές συναντήσεις που οργανώνονται από το σχολείο. Θεωρείται αυτονόητη η στενή συνεργασία και επικοινωνία των γονέων/κηδεμόνων με τους εκπαιδευτικούς και την Διευθύντρια του σχολείου στην επίλυση τυχόν ζητημάτων που προκύπτουν.
* Είναι απαραίτητη η ανάπτυξη μιας αμφίδρομης και **ισότιμης σχέσης – συνεργασίας μεταξύ σχολείου και οικογένειας.**
* Η συμμετοχή των γονέων επηρεάζει θετικά την επίδοση των μαθητών/-τριών, τη συμπεριφορά τους στο σχολείο και το κίνητρό τους για μάθηση.
* Η θετική ατμόσφαιρα που επικρατεί στη σχολική μονάδα επηρεάζει βελτιωτικά τη μάθηση των μαθητών/-τριών.
* Ιδιαιτέρως για φέτος, οι παιδαγωγικές συναντήσεις/ενημερώσεις μπορούν να γίνονται και τηλεφωνικώς λόγω των υγειονομικών συνθηκών και περιορισμών που υπάρχουν.
* Σχετικά με τις παιδαγωγικές συναντήσεις, θα ενημερωθείτε περαιτέρω από τους δασκάλους των τμημάτων στα οποία φοιτούν τα παιδιά σας.

**ΧΡΗΣΗ ΚΙΝΗΤΩΝ ΤΗΛΕΦΩΝΩΝ ΚΑΙ ΗΛΕΚΤΡΟΝΙΚΩΝ ΣΥΣΚΕΥΩΝ**

* Η κατοχή και χρήση κινητών τηλεφώνων, με βάση σχετική νομοθεσία του Υπουργείου Παιδείας δεν επιτρέπεται για τους/τις μαθητές/-τριες.
* Στο χώρο του σχολείου καθώς και σε όλες τις δράσεις της σχολικής ζωής, δεν επιτρέπονται ηλεκτρονικά παιχνίδια ή οποιαδήποτε ηλεκτρονική συσκευή.
* Κάθε κινητό ή/και άλλη ηλεκτρονική συσκευή που θα εντοπίζεται, θα παρακρατείται  και θα παραδίδεται στον κηδεμόνα του/της μαθητή/-τριας.

**ΓΕΝΙΚΑ ΘΕΜΑΤΑ**

* Οι μαθητές/-τριες θα πρέπει να έχουν μαζί τους καθημερινά:

α. Μικρό γεύμα και ατομικά μπουκάλια με νερό, με δεδομένο ότι θα προαυλίζονται τηρώντας τα αναγκαία μέτρα.

β. Τα προσωπικά τους σχολικά είδη (μολύβια, γόμες, ξύστρες), όπως αυτά έχουν ζητηθεί από τους εκπαιδευτικούς του σχολείου, επειδή για λόγους ασφαλείας δεν επιτρέπεται ο δανεισμός.

γ. Οι μαθητές/-τριες προτείνεται να έχουν μαζί τους χαρτομάντηλα, υγρομάντηλα και αντισηπτικό διάλυμα για προσωπική χρήση πέρα από αυτά που παρέχονται στα τμήματα.

* Οι μαθητές/-τριες δεν επιτρέπεται να φέρνουν στο σχολείο πολύτιμα ή επικίνδυνα αντικείμενα.

**Η επικοινωνία με το σχολείο θα πραγματοποιείται μέσω τηλεφώνου στο 210-2634180 ή μέσω ηλεκτρονικού ταχυδρομείου στη διεύθυνση** [**mail@15dim-iliou.att.sch.gr**](mailto:mail@15dim-iliou.att.sch.gr) .

**Κάθε επίσκεψη στη σχολική μονάδα είναι απαραίτητο να προγραμματίζεται αποκλειστικά κατόπιν τηλεφωνικής επικοινωνίας στο τηλέφωνο 210-2634180.**

## Για την καλύτερη οργάνωση του σχολείου και την απρόσκοπτη επικοινωνία με την οικογένεια, παρακαλούμε να επικαιροποιήσετε τα στοιχεία επικοινωνίας (τηλέφωνα και email) σε περίπτωση αλλαγής, δίνοντας ένα σημείωμα στο/στη μαθητή/-τρια.

## ΔΙΑΧΕΙΡΙΣΗ ΥΠΟΠΤΟΥ ΚΡΟΥΣΜΑΤΟΣ ΣΤΗΝ ΕΚΠΑΙΔΕΥΤΙΚΗ ΜΟΝΑΔΑ

**Εάν κάποιο παιδί εμφανίσει συμπτώματα συμβατά με λοίμωξη COVID-19**

* Εάν ένας/μία μαθητής/-τρια εμφανίσει έστω και ήπια συμπτώματα συμβατά με λοίμωξη COVID-19 (πυρετό, βήχα, δυσκολία στην αναπνοή/δύσπνοια, μυϊκούς πόνους, ρίγος, πονοκέφαλο, καταβολή δυνάμεων, δυσκαταποσία, απώλεια γεύσης ή/και οσμής, ναυτία/έμετο, κοιλιακό πόνο, διαρροϊκές κενώσεις) εκτός του χώρου του σχολείου, **παραμένει στο σπίτι** και **ειδοποιείται το σχολείο** με ευθύνη των γονέων/κηδεμόνων.
* Εάν ένας/μία μαθητής/τρια εμφανίσει συμπτώματα συμβατά με λοίμωξη COVID-19 (όπως αναφέρθηκαν παραπάνω) όταν είναι στο σχολείο, το σχολείο επικοινωνεί  με την οικογένεια για παραλαβή του παιδιού.
* Μετά την παραλαβή του παιδιού από το σχολείο **απαιτείται ιατρική αξιολόγηση με πρωτοβουλία των γονέων/κηδεμόνων του** και εφόσον, σύμφωνα με την κρίση του θεράποντος ιατρού, το παιδί χαρακτηριστεί ως ύποπτο για λοίμωξη COVID-19, θα πρέπει να γίνει κατά προτεραιότητα μοριακό διαγνωστικό τεστ.
* Εν αναμονή του αποτελέσματος**, παραμένει υποχρεωτικά στο σπίτι  σε απομόνωση**  (εφόσον κρίνεται από τον ιατρό ότι η κατάστασή του δεν απαιτεί νοσηλεία σε νοσοκομείο), σε καλά αεριζόμενο δωμάτιο, ενώ το σχολείο συνεχίζει κανονικά τη λειτουργία του (<https://eody.gov.gr/neos-koronoios-covid-19-odigies-gia-frontida-ypoptoy-kroysmatos-sto-spiti/>) δίνοντας οδηγίες για στενή παρακολούθηση της υγείας των στενών επαφών του παιδιού.

**Σε περίπτωση που το μοριακό τεστ για τον νέο κορωνοϊό είναι θετικό:**

* Ο γονέας/κηδεμόνας του/της μαθητή/-τριας **ενημερώνει άμεσα** τη Διεύθυνση του Σχολείου για το αποτέλεσμα του τεστ.
* Στη συνέχεια γίνονται όλες οι απαραίτητες διαδικασίες (ενημέρωση, ιχνηλάτηση, καθαρισμός, απολύμανση κ.α.) από πλευράς σχολικής μονάδας (όπως αυτές ορίζονται στο πρωτόκολλο του ΕΟΔΥ)
  + **Όσον αφορά στο άτομο με επιβεβαιωμένο COVID-19:**
    - Το παιδί ή ο ενήλικας μπορεί να επιστρέψει στη σχολική μονάδα μετά την παρέλευση τουλάχιστον 10ημέρου από την έναρξη των συμπτωμάτων ΚΑΙ την πάροδο 24 ωρών από την πλήρη υποχώρηση του πυρετού (χωρίς τη λήψη αντιπυρετικών) και την ύφεση των συμπτωμάτων του **εφόσον το τμήμα φοίτησης βρίσκεται σε λειτουργία**.
    - Για την επάνοδο στο σχολείο των επιβεβαιωμένων περιστατικών δεν απαιτείται η διενέργεια νέου τεστ.
  + **Όσον αφορά στις στενές επαφές του ατόμου με επιβεβαιωμένο COVID-19:**
* Γίνεται αναγνώριση και καταγραφή των στενών επαφών του επιβεβαιωμένου κρούσματος από τον υπεύθυνο διαχείρισης COVID-19 του σχολείου.
* Όλα τα άτομα που εμπίπτουν στην κατηγορία των στενών επαφών απομακρύνονται από το σχολείο (στην περίπτωση των μαθητών/-τριών συνοδεία των γονέων τους), με οδηγίες για στενή παρακολούθηση της υγείας τους και, εφόσον δεν εκδηλώσουν κάποιο σύμπτωμα συμβατό με COVID-19, θα επιστρέψουν μετά από 14 ημέρες από την τελευταία επαφή με το επιβεβαιωμένο περιστατικό.
* Εάν κατά τη διάρκεια της 14ήμερης καραντίνας, άτομο που έχει θεωρηθεί στενή επαφή, εκδηλώσει συμπτώματα συμβατά με COVID-19, θα πρέπει να υποβληθεί σε εργαστηριακό έλεγχο.
  + Εάν το μοριακό τεστ είναι θετικό: αντιμετωπίζεται ως επιβεβαιωμένο περιστατικό.
  + Εάν το μοριακό τεστ είναι αρνητικό: παραμένει σε καραντίνα έως την ολοκλήρωση του 14ημέρου.
  + Δε συνιστάται καθολικός εργαστηριακός έλεγχος των ασυμπτωματικών στενών επαφών.
* Εάν κατά τη διάρκεια της 14ήμερης καραντίνας, ασυμπτωματικό άτομο που έχει θεωρηθεί στενή επαφή, κάνει με δική του πρωτοβουλία ή για εξατομικευμένους λόγους εργαστηριακό έλεγχο, τότε:
  + Εάν το μοριακό τεστ είναι θετικό: παραμένει σε κατ’ οίκον απομόνωση για 10 ημέρες από την ημέρα διενέργειας του τεστ (εφόσον παραμένει ασυμπτωματικό).
  + Εάν το μοριακό τεστ είναι αρνητικό: παραμένει σε καραντίνα έως την ολοκλήρωση του 14ημέρου.

**ΣΕ ΠΕΡΙΠΤΩΣΗ ΠΟΥ ΤΟ ΜΟΡΙΑΚΟ ΤΕΣΤ ΓΙΑ ΤΟΝ ΝΕΟ ΚΟΡΩΝΟΪΟ ΕΙΝΑΙ ΑΡΝΗΤΙΚΟ**

* Το παιδί ή ο ενήλικας μπορεί να επιστρέψει στο σχολείο μετά την πάροδο τουλάχιστον 24 ωρών από την πλήρη υποχώρηση του πυρετού (χωρίς τη λήψη αντιπυρετικών) και την ύφεση των συμπτωμάτων του και **πάντα προσκομίζοντας σχετική ιατρική βεβαίωση.**

**Σας ευχαριστούμε για τη συνεργασία.**